КъБР-м и япэ Президентыр ягу къагъэкIыж
Бахъсэн районым и администрацэм щекIуэкIащ Къэбэрдей-Балъкъэрым и япэ Президенту щыта КIуэкIуэ Валерэ къызэралъхурэ илъэс 75-рэ щрикъум ирихьэлIэу къызэрагъэпэща фэеплъ пшыхь.
Абы кърагъэблэгъат КIуэкIуэ Валерэ къыдэлэжьахэр, и ныбжьэгъуу щытахэр, и Iыхьлыхэр, Къэбэрдей-Балъкъэрым и тхыдэр КIуэкIуэ Валерэ хэмыту зи нэгу къыщIэзымыгъэхьэ жылагъуэ лэжьакIуэхэр.
Пшыхьыр къызэIуихащ Бахъсэн районым и щIыпIэ администрацэм и Iэтащхьэм и къалэнхэр пIалъэкIэ зыгъэзащIэ Сыжажэ Хьэсэн. Ар тепсэлъыхьащ КIуэкIуэм къикIуа лэжьыгъэ гъуэгуанэм, КъБР-м и къэрал къулыкъущIапIэ зэмылIэужьыгъуэхэм щиIа ехъулIэныгъэхэм.
«Ар хущIэкъурт Къэбэрдей-Балъкъэрыр мамыру, зэпIэзэрыту, ефIакIуэу псэуным, лъэпкъхэр зэгурыIуэу зэдэгъуэгурыкIуэным», — къыхигъэщащ Сыжажэм.
КъБР-м и япэ Президентым дакъикъэкIэ хуэщыма нэужь, пшыхьым зыкърезыгъэхьэлIа хьэщIэ лъапIэхэр я гукъэкIыжхэмкIэ къызэхуэсахэм ядэгуэшащ.
КъБР-м и Жылагъуэ палатэм и комиссэм и унафэщI, УФ-м и Федеральнэ Зэхуэсым ФедерацэмкIэ и Советым хэта, КъБР-м и Парламентым и УнафэщIу (япэ, етIуанэ зэхуэсыгъуэхэм), УФ-м и Къэрал Думэм и еплIанэ зэхуэсыгъуэм и депутату щыта Нэхущ Заурбий жиIащ:
— КIуэкIуэ Валерэ бгъэдэлъа Iущагъым-рэ ерыщагъымрэщ ди республикэр 90 гъэхэм зыхэта политикэ гугъуехьхэм къыхэкIынымкIэ щхьэпэ хъуар. Аращ зи фIыщIэр хэщIыныгъэшхуэ имыIэу Къэбэрдей-Балъкъэрыр зыужьыныгъэм и гъуэгум абы щыгъуэм зэрытехьэфар.
КъБР-м и муниципальнэ щIыналъэхэм я советым и ассоциацэм и унафэщIхэм ящыщ, КъБР-м и Правительствэм и УнафэщIым и къуэдзэу, министру щыта Маслов Николай къыхигъэщащ КIуэкIуэ Валерэ Iэтащхьэу щылэжьа лъэхъэнэм республикэм и щIыпIэ псоми бжьамийм ирикIуэ газ ирашэлIауэ зэрыщытар.
«Ар зэпымыууэ хуэпэжащ президент къулыкъум щыпэрыхьэм ита псалъэм, — жиIащ КъБР-м ШынагъуэншагъэмкIэ и советым и секретару 1992 — 1997 гъэхэм, республикэм и прокурору 1998 — 2007 гъэхэм щыта Чэт Юрэ. — ЛъэпкъылI нэсти, цIыху щIыхьыр сыт щыгъуи япэ иригъэщырт. Адрейхэм ар къазэрыхэщ хьэл-щэнхэм ящыщт Валерэ Iуэхум зыщыщигъэгъуазэкIэ псалъэмакъым кIуапIэ къызэрымыкIуэхэр къыхуигъуэтурэ купщIэм лъэIэсыфу зэрыщытар.
ЦIыху сымаджэхэм, хуэмыщIахэм игу ящIэузу, хузэфIэкIымкIэ защIигъакъуэу КIуэкIуэ Валерэ зэрыщытам тепсэлъыхьыжащ республикэм узыншагъэр хъумэнымкIэ и министру щыта Къардэн Ахьмэд. Абы къызэрыхигъэщамкIэ, а зэманращ республикэм сабийхэм ядэIэпыкъунымкIэ фонд къыщыщызэрагъэпэщар, хуэмыщIахэм я псэукIэр нэхъыфI щIынымкIэ Iэмалхэр къагъэсэбэпын щыщIадзар.
«Абы хуэдэ цIыху илъэсищэм зэ къалъхуу аращ, — жиIащ Дунейпсо Адыгэ Хасэм и тхьэмадэ, КъБР-м и Правительствэм и УнафэщIым и къуэдзэу лэжьа Сэхъурокъуэ Хьэутий. — КIуэкIуэ Валерэ жэуаплыныгъэшхуэ зыпылъ унафэхэр къищтэфырт, и жыIэм цIыхухэр иригъэдэIуэфырт, нэхъыщхьэращи, зи пашэ лъэпкъыр фIыуэ илъагъурт. Нэгъэсауэ хэкупсэт, къызыхэкIа лъэпкъым и тхыдэми и хабзэми пщIэшхуэ хуищIырт, ди къэралым щыпсэу нэгъуэщI лъэпкъхэм я лъапIэныгъэхэри илъытэрт».
КIуэкIуэ Валерэ теухуа псалъэ гуапэ, гукъэкIыж хьэлэмэт куэд щыжаIащ а зэIущIэм. КъБР-м и япэ Президентым дэлэжьэну, дэгъуэгурыкIуэну и насып къихьауэ а пшыхьым къыщыпсэлъа дэтхэнэми зэхуэдэу къыхагъэщащ ар политик жыжьаплъэу, щIыхьыр игъэпэжу, зэхэщIыкI иIэу, жэуаплыныгъэ лъагэ хэлъу зэрыщытар.
Валерэ и къуэш КIуэкIуэ Руслан къызэхуэсахэми фэеплъ пшыхьыр къызэзыгъэпэщахэми фIыщIэ яхуищIащ. Къэбэрдей-Балъкъэрым и япэ Президентым папщIэ Нанэ Любэ, Зэгъэщтокъуэ Людмилэ, Щоджэн Хьэсэнбий сымэ зэхалъхьа усэхэм школакIуэ цIыкIухэр къеджащ. Къафэмрэ уэрэдымкIэ «Кавказ» цIыхубэ ансамблым, КъБР-м щэнхабзэмкIэ щIыхь зиIэ и лэжьакIуэ Хьэрэдурэ Динэ сымэ ягъэзэщIа макъамэ теплъэгъуэхэм пшыхьыр ягъэдэхащ. Апхуэдэу къызэхуэсахэм Iэмал яIащ политик цIэрыIуэр къызыхэщ видеотеплъэгъуэхэм, «Къэбэрдей-Балъкъэр» ВГТРК-м трихахэм еплъыжыну.
Чылар Аринэ,
Бахъсэн район щIыпIэ администрацэм и пресс-IуэхущIапIэм и унафэщI.
